
๏ ชั่วขณะที่งามอย่างล้ำโลก
เพียงลมโบกก็เบนบ่เว้นว่าง
ชั่วขณะก่อนเคลื่อนสู่เลือนราง
แสนสะอางดุจอยู่คู่นิรันดร์

๏ ชั่วขณะชีวิตสถิตด้าว
เพียงแค่ก้าวหนึ่งในเกิดตายขันธ์
ชั่วขณะชีพนี้ไม่กี่วัน
กลับถือมั่นว่าทั้งผองคือของกู

๏ ชั่วขณะก็หายมลายสิ้น
แม้สักชิ้นมิได้ไว้เคียงคู่
ชั่วขณะไขว่คว้าว่าดำรู
แต่มิอยู่คงได้ดั่งใจปอง

๏ ชั่วขณะแค่ถัดอาจสิ้นแล้ว
ความหวังแผ้วอาจพังหมดทั้งผอง
ชั่วขณะกาลไหวร่ายทำนอง
อรุณผ่องพรุ่งใหม่อาจไร้เรา

๏ ชั่วขณะทำไฉนมิไร้ค่า
ไยจักสร้างปัญญาล่าความเขลา
ชั่วขณะทำไฉนให้ขัดเกลา
เพื่อเปี่ยมเชาว์รู้แจ้งแทงความจริง ๚ะ๛

